
ИЗИСКВАНИЯ ОТНОСНО СЪДЪРЖАНИЕТО НА ФИЛОСОФСКОТО ЕСЕ

1. Учениците трябва да демонстрират добро разбиране на темата, по която пишат. 

2. Съдържанието на темата се изгражда около аргументи, които произтичат от нея. Сериозен недостатък е несъответствието между тема и съдържание.

3. Съдържанието не трябва да проследява развитието на идеите във исторически план, а да представлява добре структуриран философски анализ.

4. В хода на изложението, аргументацията може да се подкрепя с цитати. Цитирането не трябва да превръща разработката във библиографска справка. То трябва да подсилва убедителността на аргументите, а не да ги замества.

5. Изложението трябва да отразява личната позиция на автора. В този смисъл, учениците трябва да разграничават ясно своите от чуждите мисли, съгласно утвърдените за това стандарти.

6. Яснотата на съдържанието изисква разясняване смисъла на въведената терминология.

ИЗИСКВАНИЯ КЪМ СТРУКТУРАТА НА ФИЛОСОФСКОТО ЕСЕ

1. Колкото и да е свободно, есето не е поредица от несвързани мисли. То предполага ясна, логически обоснована структура. В него трябва да се разграничават увод, изложение (основна част), заключение.
2. В увода се разглежда централния проблем, който се съдържа в темата. Уводните думи трябва да са умерени и непретенциозни. Конкретизирането на темата става като ха кратко се отбележат съществените моменти, които са обект на анализ в изложението.

3. В основната част се помества логическата верига от аргументи и контра аргументи. Те могат да бъдат подредени в: или според значимостта  и убедителността им, или в хронологичен ред, или според принципа на сравняването и контраста.

4. В заключението е важно отново да се потвърди вече аргументираната теза, да се направят изводи и\или обобщения.

5. Стремежът към убедителност, при изграждане структурата на есето, не би трябвало да води до подмяна на логиката с риторика. Акцентът във философското есе се поставя на умението да се докаже истината, а едва след това на – умението да се “жонглира“с аргументите. 

ИЗИСКВАНИЯ КЪМ ПРАВОПИСА

1. Есето трябва да е написано грамотно. 

2. Сериозен недостатък са грешно написани философски понятия или имена на философи.

3. Спазването на пунктуационните изисквания е задължително.

НА ОСНОВАТА НА ПОСОЧЕНИТЕ ИЗИСКВАНИЯ, ФИЛОСОФСКО ЕСЕ СЕ ОЦЕНЯВА С ОЦЕНКА ОТЛИЧЕН (6,00), АКО УЧЕНИКЪТ:

· демонстрира добро разбиране на темата и познава различните подходи към нея;

· анализира и оценява философски аргументи за различните позиции по въпроса, като разграничава ясно предпоставки от заключения;

· представи оригинална лична позиция, която е логически обоснована;

· познава и използва правилно философски понятия, като посочва смисъла, който влага в тях и връзката им с темата на есето;

· е представил текст, който има ясно изградена логическа структура и е написан грамотно.

